Návrh VZN
Všeobecne záväzné nariadenie mesta Galanta č...................
o poskytovaní dotácií z rozpočtu Mesta Galanta

Mestské zastupiteľstvo v Galante v súlade s § 6 ods. 1 zákona SNR č. 369/90 Zb. o obecnom zriadení v znení neskorších predpisov, podľa § 7 ods. 4 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v platnom znení sa uznieslo na tomto všeobecne záväznom nariadení (ďalej len VZN):

čl. 1
Úvodné ustanovenia

VZN upravuje podmienky poskytovania dotácií z rozpočtu mesta Galanta (ďalej len mesto) oprávneným osobám na podporu verejnoprospešných činností. Zdroje pre poskytovanie dotácií vytvára rozpočet mesta.

čl. 2
Základné pojmy

Na účely tohto VZN sa rozumie:

(1) Dotácia – finančné prostriedky nenávratne poskytnuté z rozpočtu mesta oprávneným osobám, vo výške schválenej mestským zastupiteľstvom v Galante ( ďalej len mestské zastupiteľstvo ), na účel a za podmienok stanovených týmto VZN. Za dotáciu sa v zmysle tohto VZN nepovažujú bežné transfery právnickým osobám zriadených mestom, ktoré sú im poskytnuté priamo pri schvaľovaní rozpočtu.

(2) Oprávnené osoby 1)

a) právnické osoby, ktorých zakladateľom alebo zriaďovateľom je mesto.
b) Právnické osoby neuvedené v odseku 1. a fyzické osoby - podnikatelia, ktorí majú sídlo alebo trvalý pobyt na území mesta.

(3) Projekt – je snaha o dosiahnutie vytýčených cieľov, pri ktorej je uskutočnená celá rada činností vedúcich k vytvoreniu produktu alebo služby. Plánovaný cieľ musí byť dosiahnutý počas limitovaného času.

(4) Účel dotácie – dotácia je poskytovaná za účelom rozvoja nasledovných oblastí:

a) duchovné a kultúrne hodnoty, zachovanie kultúrneho dedičstva,
b) osveta, výchova a vzdelávanie, rozvoj telesnej kultúry, výskum, vývoj, vedecko-technické služby a informačné služby,
c) ľudské práva a základné slobody, práva detí a mládeže,
d) regionálny rozvoj, podnikanie a zamestnanosti,
e) ochrana a podpora zdravia, poskytovanie zdravotnej starostlivosti, pomoc zdravotne postihnutým ľuďom,
f) sociálna, humanitárna oblasť a charita,
g) ochrana a tvorba životného prostredia, zachovanie prírodného dedičstva na území mesta,
h) bývanie, správa, údržba a obnova bytového fondu.

čl. 3
Okruh oprávnených osôb, účel a podmienky poskytovania dotácií

(1) Z rozpočtu mesta sa môžu poskytovať dotácie právnickým osobám, ktorých zakladateľom je mesto, a to na konkrétne úlohy a akcie vo verejnom záujme alebo v prospech rozvoja územia mesta.

(2) Právnickej osobe neuvedenej v odseku (1) a fyzickej osobe - podnikateľovi, ktorí majú sídlo alebo trvalý pobyt na území mesta, môže mesto poskytovať dotácie za podmienok ustanovených týmto VZN mesta len na podporu všeobecne prospešných služieb, všeobecne prospešných alebo verejnoprospešných účelov, na podporu podnikania a zamestnanosti.

(3) Všeobecne prospešné služby 2) sú najmä:

a) poskytovanie zdravotnej starostlivosti,
b) poskytovanie sociálnej pomoci a humanitárna starostlivosť,
c) tvorba, rozvoj, ochrana, obnova a prezentácia duchovných a kultúrnych hodnôt,
d) ochrana ľudských práv a základných slobôd,
e) vzdelávanie, výchova a rozvoj telesnej kultúry,
f) výskum, vývoj, vedecko-technické služby a informačné služby,
g) tvorba a ochrana životného prostredia a ochrana zdravia obyvateľstva,
h) služby na podporu regionálneho rozvoja a zamestnanosti,
i) zabezpečovanie bývania, správy, údržby a obnovy bytového fondu.

(4) Verejnoprospešným účelom 3) sa rozumie najmä:

a) rozvoj a ochrana duchovných a kultúrnych hodnôt,
b) realizácia a ochrana ľudských práv alebo iných humanitných cieľov,
c) ochrana a tvorba životného prostredia, a zachovanie prírodných hodnôt,
d) ochrana zdravia,
e) ochrana práv detí a mládeže,
f) rozvoj vedy, vzdelania, telovýchovy,
g) plnenie individuálne určenej humanitnej pomoci pre jednotlivca alebo skupinu osôb, ktoré sa ocitli v ohrození života alebo potrebujú naliehavú pomoc pri postihnutí živelnou pohromou.

(5) Dotácia sa neposkytne oprávnenej osobe

a) ktorá má voči mestu a organizáciám v zriaďovateľskej pôsobnosti mesta záväzky po lehote splatnosti
b) ktorej žiadosť a projekt nespĺňajú náležitosti stanovené týmto VZN

čl. 4
Podávanie žiadostí

(1) Oprávnené osoby predkladajú svoje písomné žiadosti na poskytnutie dotácie na predpísanom tlačive, ktoré je prílohou tohto VZN a je k dispozícii na Mestskom úrade v Galante, resp. na webovej stránke mesta www.galanta.sk, a v elektronickej podobe, a to na základe zverejnenej výzvy na predkladanie projektov – obvyklým spôsobom.

(2) Žiadosť sa doručuje:

a) doporučeným listom, pričom za dátum doručenia sa považuje dátum uvedený na odtlačku pečiatky pošty
b) osobne v podateľni mestského úradu, pričom podateľňa vydá potvrdenie o podaní žiadosti

(3) Súčasťou žiadosti sú nasledovné prílohy:

a) doklad o platnej registrácii oprávnenej osoby v príslušnom registri
b) čestné vyhlásenie oprávnenej osoby, že nie je voči nemu vedený konkurz.
c) čestné vyhlásenie oprávnenej osoby, že nie je v likvidácii
d) čestné vyhlásenie oprávnenej osoby, že v čase podania žiadosti o dotáciu je bezúhonný

(4) Kompletná žiadosť spolu so stanovenými prílohami je podmienkou jej prejednania v príslušných komisiách MsZ ( ďalej len komisia ) a jej predloženia na rozhodnutie primátorovi mesta.

(5) Po uzávierke príslušný vedúci MsÚ posúdi splnenie formálnych náležitostí žiadosti. V prípade formálnych nedostatkov bude žiadosť vyradená z ďalšieho rozhodovania.

(6) Oprávneným osobám, ktorých žiadosti nespĺňajú náležitosti podľa bodu 3, oznámi príslušné oddelenie MsÚ ich vyradenie z ďalšieho procesu hodnotenia.

(7) Žiadosti, ktoré po posúdení podľa bodu 3 spĺňajú formálne náležitosti, vedúci príslušného oddelenia MsÚ predloží príslušnej komisii MsZ, ktorá je povinná jednotlivé žiadosti posúdiť do 30 dní.

čl. 5
Postup a rozhodovanie pri poskytovaní dotácií

(1) Základnou podmienkou pre poskytnutie dotácie je skutočnosť, že mesto má v rozpočte pre tento účel určené finančné prostriedky.

(2) Na poskytnutie dotácie nemajú oprávnené osoby právny nárok.

(3) Z rozpočtu mesta na príslušný rozpočtový rok možno jednej oprávnenej osobe na jeden projekt poskytnúť iba jednu dotáciu a to maximálne do 80 % rozpočtových nákladov projektu.

(4) Žiadosti, posúdené komisiou budú zároveň s jej odporučením, resp. neodporučením, predložené na rozhodnutie primátorovi mesta.

(5) O poskytnutí dotácií rozhoduje primátor mesta na základe odporučenia komisie do 15 dní odo dňa prerokovania žiadosti v komisii.

(6) Príslušné oddelenie MsÚ upovedomí oprávnené osoby o výsledku prerokovania ich žiadosti do 3 dní odo dňa ich prerokovania v príslušnom orgáne.

čl. 6
Všeobecné zmluvné podmienky

(1) Po schválení dotácií oprávnenej osobe, mesto uzavrie s oprávnenou osobou zmluvu o poskytnutí dotácie. Uzatvorenie zmluvného vzťahu s oprávnenou osobou je podmienkou poskytnutia dotácie.

(2) Zmluva o poskytnutí dotácie musí obsahovať minimálne:

a) predmet a účel zmluvy
b) účel použitia dotácie
c) výšku dotácie
d) termín a podmienky realizácie projektu
e) ustanovenie, že mesto si vyhradzuje právo kontroly efektívnosti využitia poskytnutej dotácie
f) spôsob a termín podania záverečnej správy o realizácie projektu a vyúčtovania poskytnutej dotácie spolu s povinnými prílohami
g) zodpovednosť za porušenie zmluvy, sankcie
h) určenie povinných príloh k zúčtovaniu:

ha) Kópie dokladov (účtovné doklady, faktúry) dokumentujúce čerpanie finančnej dotácie od mesta
hb) Dokumentácia o realizácii predmetu dotáciu (fotografie, propagačné materiály – programy, pozvánky, výstrižky z tlače a pod.)

(3) Mesto poskytne schválenú dotáciu formou bezhotovostného prevodu na účet oprávnenej osoby najneskôr do 5 dní od podpísania zmluvy o poskytnutí dotácie.

(4) Oprávnená osoba je povinná vyúčtovať použitie poskytnutej dotácie do 30 dní od ukončenia projektu, na ktorý boli finančné prostriedky poskytnuté, najneskôr však do konca kalendárneho roka.

(5) Subjekty, ktorým bola poskytnutá dotácia a ktorú nezúčtovali, sú povinné ju vrátiť, resp. jej časť, v termíne zúčtovania na účet mesta.

čl. 7
Sankcie

(1) V prípade, že oprávnená osoba, ktorej bola poskytnutá dotácia nedodrží účel a podmienky určené v zmluve alebo vyhlásenia oprávnenej osoby podľa § 4 ods. 3 sa ukážu ako nepravdivé, je povinný dotáciu vrátiť mestu a uhradiť mestu zmluvnú pokutu vo výške 0,1 % z poskytnutej dotácie odo dňa jej poskytnutia(odpísania z účtu mesta) do dňa jej vrátenia (pripísanie na účet mesta).

čl. 8
Záverečné ustanovenia

(1) Ustanovenia osobitných právnych predpisov o spôsobe nakladania s prostriedkami poskytnutými z rozpočtu mesta nie sú týmto nariadením dotknuté.

(2) Toto VZN nadobúda účinnosť ..............................

Ing. Alexander Mézeš
primátor

POZNÁMKY:
1) zákon č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov.
2) zákon č. 213/1997 Z. z. o neziskových organizáciách poskytujúcich  všeobecne prospešné služby 
3) zákon č.34/2002 Z. z. o nadáciách a o zmene Občianskeho zákonníka v znení neskorších predpisov.